**תערוכה חדשה במוזיאון ישראל –**

**תמרה ריקמן: בעיקר ורוד**

**הרבה לפני שהצבע הוורוד הפך לסמל המחאה החברתית, השתמשה בו האמנית תמרה ריקמן, ילידת 1934, כדי להפוך מצע גס ליצירות רכות ועדינות, באמצעות צבע תעשייתי פשוט. תערוכה חדשה מציגה את עבודותיה של ריקמן מהשנים האחרונות הממזגות פסטל וסיד עם מהלך אינטואיטיוובי של עיפרון**

תמרה ריקמן: בעיקר ורוד

אוצרת: רונית שורק

פתיחה:1.12.20

הרישומים של תמרה ריקמן מוליכים זה אל זה במקצב פנימי, טמונים בספרי אמן, עשויים על קרטונים משומשים ועל גיליונות נייר. תנועה נסתרת מחברת ביניהם ואין לעמוד על טיבם אלא כחלק מרצף. ספרי האמן שריקמן שוקדת עליהם מבטאים באופן המזוקק ביותר את מה שהיא מכנה "האישיות הרישומית שלי". אלו יצירות מופשטות שאפשר להגדיר אותן כיומן המתעד את הלכי הרוח של האמנית, אלא שריקמן כדרכה הודפת כל ניסיון פיענוח: "אני לא מתרגמת את הרגשות שלי לציור – לא אושר, לא סבל, ולא זיכרונות".

ריקמן התנסתה בתחריט, ברישום, בפיסול במתכת ובאיור ספרים. לתלמידיה הרבים היא נוהגת לומר: "תפתחו מחסן ותאחסנו בו כל דבר שאתם אוהבים, כי בלי מחסן לא תוכלו לעבוד", ומתכוונת ל"מחסני זיכרון" המשמשים מאגרי השראה. ב"מחסניה" שלה שמורים זיכרונות מאמנים שהשפיעו על תפיסתה את המופשט. יותר מכול, ניכרת ביצירותיה ההתבוננות המעמיקה בעבודותיהם של אריה ארוך, אביבה אורי, משה קופפרמן ורפי לביא.

לדברי רונית שורק, אוצרת התערוכה: "בעבודותיה האחרונות של ריקמן יש בחירה נועזת בצבע ורוד, על כל המשתמע ממנו. למרות הבחירה המפתיעה, אין היא מעוניינת בפרובוקציה, במתיקות, או בדיון מגדרי. היא רושמת מצורך יומיומי ובחופש גדול, החופש שבהפשטה ".